El Mercat de Nadal convertirà a Catarroja com un gran aparador comercial durant el cap de setmana
01 des. 2022

L'Ajuntament de Catarroja ha recuperat el tradicional Mercat de Nadal, en el qual els comerciants del municipi tornen a participar per a demostrar el gran múscul comercial que hi ha Catarroja. De manera transversal, des de les regidories d'Impuls Econòmic, Igualtat, Joventut, Turisme i Persones Majors, s'ha realitzat una programació complementària amb activitats i actuacions musicals durant els tres dies que romandrà el Mercat, situat en l'Avinguda Diputació, del 2 al 4 de desembre.

“Enguany ens fa especial il•lusió poder recuperar el Mercat de Nadal, la qual cosa demostrarà un gran impuls per al nostre sector comercial en unes dates de gran venda, però també competència, que amb activitats com aquesta es demostra la qualitat del nostre comerç. A més, ho fem amb una programació transversal que abasta totes les edats, ideal per a passar un cap de setmana en família a Catarroja”, explica Lorena Silvent, vicealcaldessa de Catarroja.

L'activitat començarà el divendres 2 a les 17 hores amb l'obertura del Mercat de Nadal, que comptarà amb un taller de circ i música de jazz en directe. Els següents dos dies el mercat obrirà de matí i vesprada, de 10 a 14 hores i de 17 a 20,30 hores. El dissabte al matí estarà dedicat a la infància amb espectacle de teatre i la fira interactiva de les ODS. A la vesprada, el grup Arrow portarà pintacares i bombolles de sabó gegants, a més d'activitats i tallers nadalencs per a la infància, la música la posaran LAS WOT, amb les seues versions de grans clàssics.

El diumenge al matí seguiran els jocs infantils i serà una bona oportunitat per a demostrar als visitants del potencial turístic i gastronòmic de Catarroja, amb una exhibició realitzada per l'Associació de Vela Llatina i una desgustació del nostre tradicional allipebre. En aquest cas, la música serà a càrrec de l'Associació Country de València. Finalment, durant la vesprada, els més xicotets podran participar en un Ral•li Fotogràfic en les diferents casetes, el Trio Antares posarà la música i es realitzarà la rifa d'una cistella de nadal patrocinada pel Grup Arrow. Qualsevol incidència o novetat en la programació es comunicarà en el mateix espai o a través de les xarxes socials municipals.